钦定古今图书集成/历象汇编/庶征典/第134卷 > 明
## 钦定古今图书集成/历象汇编/庶征典/第134卷 > 明

### 成祖永乐二年河清

按《明通纪》：“永乐二年十一月，山西蒲州河津县禹门
渡黄河清，自是月十七日至明年三月十八日始复
旧。”

永乐三年，河清。

按《名山藏》：“永乐三年正月，黄河清于蒲津，群臣献颂，
建碑于孝陵。”

### 英宗正统元年河清

按《名山藏》，“正统元年九月，淮河清。”

### 天顺六年水变紫色

按《广西通志》：“天顺六年，贺县桂岭乡大龙塘水流尽
紫，其色光辉照耀上下，经旬不变。是岁大兵征其乡，
俘獞寇数千，流水皆赤，人以为紫泉凶兆。”按是年平
桂岭时，明孝穆太后方十岁，将臣以幼女津送京师，
迁入大内，后诞孝宗，始知紫泉之兆为非常云。

### 孝宗弘治二年河清

按《山西通志》：“弘治二年冬，保德黄河清，凡七日。
弘治三年，井水变味，色潮不应候。”

按《江南通志》：“弘治三年，苏州阊门夜汲井，其水香味
同酒，红黄色，历五日如常。”

按《广西通志》：“弘治三年，阳朔县龙潭水潮一日三次。
弘治十一年，河水沸腾。”

按《异林》：“弘治戊午夏六月十有一日，姑苏、钱塘二郡，
川湖池沼，水忽腾沸，高可二三尺，良久始复。”

按《浙江通志》：“弘治十一年，嘉兴河港池井皆沸腾二
三尺。”

弘治十三年，水变色。

按《广西通志》：“弘治十三年九月四日，融江水红黄数
日。”

弘治十四年，河清、井溢。

按《山西通志》，“弘治十四年，保德黄河清，凡三日。”
按《博野县志》，“南邑村，明正统朝杨家井水溢，高丈馀，
流百十步，中有吼声。成化时复溢，弘治间又溢。”

### 武宗正德元年河清

按《大政纪》，“正德元年八月，黄河清。”

正德二年，河清。

按《永陵编年史》：支大纶曰：“正德丁卯岁，黄河清者三
日，庆云见翼轸分而上，于八月十日生。”神武英断，再
振太祖之烈，岂偶然哉。

正德五年，水涨。

按《山西通志》，正德五年七月，介休大水，绵山大水涨，
平地丈馀，冲入南门，水涸。视之城外一里许地裂，阔二丈，深不可测，尽泄于此地。

正德七年，河清。

按《明昭代典则》：“正德七年春正月，黄河清。自清河至
柳江浦清五日。”

### 世宗嘉靖四年海水变赤色

按《福建通志》：“嘉靖四年，梅花镇海水忽变赤色，经旦
复清，鱼虾可数。”

嘉靖五年，河清。

按《大政纪》：嘉靖五年十二月庚申，灵宝县黄河清。知
县张廷桂上言，“是月庚申，冯佐村河清者五日。《诗》称
‘冯翼孝德，史称中兴贤佐，今圣天子在上，登庸贤俊，
故有是应’。”帝遣官祭之。已而御史周相上言谏阻，帝
怒，系相诏狱，夺其官。〈按永陵编年史作六年杨爵传河南通志俱作七年互异〉
按《明外史杨爵传》：“嘉靖七年三月，灵宝县黄河清。帝
遣使祭河神，大学士杨一清、张璁等屡疏请贺。御史
鄞人周相抗疏言：‘河未清，不足亏陛下德。今好谀喜
事之臣，张大文饰之，佞风一开，献媚者将接踵。愿罢
祭告，止称贺。诏天下臣民毋奏祥瑞，水旱蝗蝻即时
以闻。帝大怒，下相诏狱，拷掠之，复杖于廷，谪韶州经’”
历，而诸《庆典》亦止不行。

嘉靖二十五年，河清。

按《陕西通志》：“嘉靖二十五年，华阴黄河清。”

按《山西通志》：“嘉靖二十五年，襄垣、𥟖城漳河清，凡三
日。”

嘉靖三十三年，潮绝忽涌。

按《太仓州志》：“嘉靖三十三年旱，海潮不入井，泉枯。除
夕，潮忽涌入七浦，过沙溪，市民争持瓶罂汲水，一渡
而止。又非潮汐候，殊不可晓。”

嘉靖三十四年，水变赤。

按《江南通志》：“嘉靖三十四年，嘉定黄家港水赤如血，
逾月复始。”

嘉靖三十八年，“平地涌泉。”

按《山西通志》：“嘉靖三十八年，代州地坼泉涌。州地坼
方丈馀，泉出如涌，五色烟云见泉上。山阴泉出产鱼。
县新留村，平地涌泉产鱼。”

嘉靖三十九年，水变色。

按《福建通志》：“嘉靖三十九年五月，宁德泮池水赤，午
红晚黑，凡五十馀日。”

### 穆宗隆庆六年井水化为酒

按明《昭代典则》：“隆庆六年五月，龙目井化为酒。”

### 神宗万历元年井水沸醴泉出

按《福建通志》：“万历元年七月二十日午，曲井水沸溢
于街，至暮乃止。”

按《赣州府志》：“万历元年癸酉七月，郡城金鱼坊民家
井中醴泉出，尝之味如薄酒，其气清芬，三日乃竭。
万历十九年，河变紫色。”

按《广西通志》：“万历十九年五月，博白县登高岭左，小
河流紫，士民观之，七日而止。”

万历二十年，水变味河清。

按《河南通志》：“万历二十年，汝宁汝水忽变，其味甚恶，
饮者辄泻，人皆汲泉水为炊，旬日后始如初。”

按《陕西通志》：“万历二十年，华阴黄河清。”

万历二十二年，河清。

按《江南通志》：“万历二十二年，淮水清一百六十里。
万历二十五年，水淫”

按《山西通志》：“万历二十五年秋八月，太平、蒲州、临晋、
荥河、猗氏、解州、安邑、闻喜井沸池溢。井水如沸，池塘
之水无故潮溢。其临晋村社池水泛溢横流几数丈，
逾时方止。说者谓之水淫，主秋，雨后果应。”

### 熹宗天启二年河清

按《山西通志》：“天启二年秋七月，河津黄河清。”

天启六年，河清。

按《河南通志》：“天启六年，黄河清，自洛至徐三日。”

### 愍帝崇祯四年井沸

按《山西通志》：“崇祯四年辛未五月，黄县北街关帝庙
前，井水如沸三日。十二月兵变破城，壬申二月克复，
城中屠戮殆尽。”

崇祯十一年，河清。

按《山西通志》：“崇祯十一年，大宁黄河清马𩰚关三十
里。”

崇祯十二年，汾、漳竭，潮不应候。

按《山西通志》，崇祯十二年，汾漳水竭。

按《江南通志》：“崇祯十二年八月戊午，松江海潮日三
至。”

崇祯十四年，水变赤色。

按《湖广通志》：“崇祯十四年秋八月，荆门津池水赤三
日。”

崇祯十六年，水赤成血。

按《陕西通志》：“崇祯十六年，榆林龙王庙池泉水赤若
血。”

按《浙江通志》，崇祯十六年，严州湖水成血按《湖广通志》，崇祯十六年三月，蓝山县南门河水赤
如血。